 जम्मू परतोई औने पर साठे होरें इक जोतश दा दफ्तर ते इश्तहारें दी एजेंसी दा दफ्तर खो’ल्लेआ।  अध्ययन ते तजरबे दे कन्नै हून साठे होरें गी जोतश च बड़ी म्हारत होई गेदी ही कन्नै गै उ’न्दा विश्वास हा जे माता रानी दी कृपा कन्नै उनें गी कोई सिद्धि हासल ऐ जेह्ड़ी उ’न्दी इस कम्मै च मदद करदी ऐ।  आखदे न जे इक बारी कुसै रिश्तेदार ने उनें गी बनझाने आस्तै इक बच्छु दी जन्म तिथि ते टाइम लिखी भेजेआ ते ओह्दा टिबड़ा बनाने आस्तै आखेआ।  भगवत प्रसाद होरें जवाब लिखी भेजेआ जे एह् जन्म तिथि कुसै बालें आले चौपाए दी ऐ मनुक्खै दी नेईं।  इनें दिनें गै साठे होरें ‘हिन्दी साहित्य मंडल’ च जाना शुरू करी ओड़ेआ ते बल्लें-बल्लें ओह् हिन्दी साहित्य मंडल’ दे सैक्ट्री होई गे।  उत्थें उन्दी पन्छान शैह्रे दे कुसै स्कूल दे संस्कृत दे अध्यापक बालक राम शास्त्री हुन्दे कन्नै होई।  बालक राम ते साठे होरें रलियै इक बड्डा किश मकान कराए पर लेई लैता जेह्दे इक हिस्से च बालक राम होर अपने पत्नी ते बच्चें कन्नै रौह्नन लगे ते दूए हिस्से च साठे होर अपनी पत्नी कन्नै।  बालक राम शास्त्री होरें गी बी जोतश च दिलचस्पी ही इस करी दोऐ बड़े पक्के दोस्त बनी गे।  साठे होर सारा-सारा दिन शास्त्री हुन्दे घर बैठे रौह्न्दे ते रातीं बी चिरें तगर उन्देआ अपने घर परतोन्दे।  साठे हुन्दी पत्नी सरस्वती अपने अन्दर इक्कली बैठी दी कुढ़दी रौह्न्दी जिसलै साठे होर अपने घर परतोन्दे तां ओह् दुखी होई दी अपनी खिंझ उन्दे पर कढदी।  शास्त्री हुन्दी पत्नी दौने मर्दें दा ध्यान रखदी उनें गी बेल्लै-सिर चाह्-पानी दिन्दी रौह्न्दी।  जेहड़ साठे हुन्दी पत्नी गी चंगा नेईं हा लगदा।  सन् 1948 ई. च गर्मियें दे दिनें च इक दिन बालक राम होर स्कूला आए ते बमार होई गे।  थोड़ी नेही बमारी बाद उन्दा सुर्गवास होई गेआ। 